ŠIAULIŲ MIESTO SAVIVALDYBĖS TARYBA

SPRENDIMAS

DĖL ŠIAULIŲ MIESTO SAVIVALDYBĖS TARYBOS 2018 M. RUGSĖJO 6 D. SPRENDIMO NR. T-288 „DĖL VIETINĖS RINKLIAVOS UŽ LEIDIMO PREKIAUTI AR TEIKTI PASLAUGAS ŠIAULIŲ MIESTO SAVIVALDYBĖS VIEŠOSIOSE VIETOSE IŠDAVIMĄ NUOSTATŲ PATVIRTINIMO“ PAKEITIMO

2024 m. birželio 6 d. Nr. T-205

Šiauliai

Vadovaudamasi Lietuvos Respublikos vietos savivaldos įstatymo 6 straipsnio 2 punktu, 15 straipsnio 2 dalies 29 punktu, Lietuvos Respublikos rinkliavų įstatymo 12 straipsnio 1 dalies 3 punktu, 13 straipsnio 3 dalimi, Šiaulių miesto savivaldybės taryba nusprendžia:

Pakeisti Vietinės rinkliavos už leidimo prekiauti ar teikti paslaugas Šiaulių miesto viešosiose vietose išdavimą nuostatus, patvirtintus Šiaulių miesto savivaldybės tarybos 2018 m. rugsėjo 6 d. sprendimo Nr. T-288 „Dėl Vietinės rinkliavos už leidimo prekiauti ar teikti paslaugas Šiaulių miesto savivaldybės viešosiose vietose išdavimą nuostatų patvirtinimo“ 1 punktu:

1. Pakeisti pavadinimą ir jį išdėstyti taip:

„VIETINĖS RINKLIAVOS UŽ LEIDIMO PREKIAUTI AR TEIKTI PASLAUGAS ŠIAULIŲ MIESTO SAVIVALDYBĖS VIEŠOSIOSE VIETOSE IŠDAVIMĄ NUOSTATAI“.

2. Pakeisti 91.1 papunktį ir jį išdėstyti taip:

„91.1. einamaisiais metais atliekant vietinės rinkliavos perskaičiavimą, atsižvelgiama į praėjusių metų gruodžio mėnesio, palyginti su ankstesnių metų gruodžio mėnesiu, vartotojų kainų pokytį, apskaičiuotą pagal vartotojų kainų indeksą, kurį apskaičiuoja ir skelbia Valstybės duomenų agentūra (toliau – VDA) savo oficialiosios statistikos portale https://osp.stat.gov.lt/pagrindiniai-salies-rodikliai;“.

3. Pakeisti 91.2 papunktį ir jį išdėstyti taip:

„91.2. vietinė rinkliava, įskaitant ir Konkurso laimėtojo pasiūlytą mokėti mėnesio vietinę rinkliavą pagal konkretų Konkurso objektą (dalyką), indeksuojama taikant praėjusių metų gruodžio mėn. vartotojų kainų pokytį, nurodytą Nuostatų 91.1 papunktyje (toliau – MVKI), ir perskaičiuojama taip, kaip nustatyta Nuostatų 121 punkte.“

4. Pripažinti netekusiu galios 10.1.2 papunktį

5. Pakeisti 121 punktą ir jį išdėstyti taip:

„121. Kai praėjusių metų gruodžio mėn. vartotojų kainų pokytis yra didesnis negu 1,1, vietinė rinkliava perskaičiuojama (indeksuojama) taip:

R1 = Dn/k + (Dn/k x MVKI : 100), kur:

R1 – perskaičiuota (indeksuota) rinkliava (eurais);

Dn/k – Nuostatų 1, 2 prieduose nustatytas kiekvieno vietinės rinkliavos objekto dydis arba Konkurso laimėtojo (pagal konkretų Konkurso objektą) pasiūlytos mokėti rinkliavos dydis;

MVKI – praėjusių metų gruodžio mėn. vartotojų kainų pokytis (skelbiamas VDA portale).“

6. Papildyti 122 punktu:

„122. .Kiekvienos kitos peržiūros laikotarpio pradžios indeksuojamos vietinės rinkliavos reikšmė yra paskutinės (ankstesnės) peržiūros laikotarpio indeksuotos vietinės rinkliavos reikšmė. Perskaičiavimas (indeksavimas) netaikomas Konkurso laimėtojo pasiūlytai mokėti vietinei rinkliavai už pirmojo Leidimo išdavimą.“

Savivaldybės meras	Artūras Visockas